 जीवन दी सब्बनें थमां सरल परिभाषा ऐ ‘सुख-दुख’, ‘सच-झूठ’ ‘न्हेरा-सवेरा’, ‘आनन्द-ग्लानि’ दा मजमूआ।  एदा हर पक्ख क्रिया दी प्रतिक्रिया आंगर ऐ।  इन्दे च कुसै दा बी मुल्ल महत्व धट्ट नईं।  इक दा अस्तित्व ऐ तां गै दूए दा बी बजूद ऐ।  जेकर सुख गै सुख होऐ दुनिया च, सच्च गै सच्च होऐ, तां इसदी पन्छान गै के रौहग जे अस जिसी भोगा करने आ, ओ सच्च ऐ!  सुख ऐ!  इसदा भेद उन्ने चिर कियां होग, जिन्ने चिर असेंगी दुख ते झूठ दी अनुभूति गै नईं होई, इन्दे कन्ने बासता गै नईं पेया?  नैंह ते पोटे दा बी इयै नेया साथ ऐ।  दोयै इक दूए गी बल दिन्दे न।  इक दे वजूद गित्तै दूए दा मजूद रौहना बड़ा लाजमी ऐ।  इनें दौने दे सहयोगा दा नां गै जीबन ऐ।  मर्द जनानी आंगर इक दूए दे पूरक न ए- पर इन्दी बी इक सीमा ऐ!  उस सीमा कशा अग्गें बदना इन्दी सह-मरजादा गी त्रोड़दा ऐ।  सह दी भाबनां गित्तै दौनें पक्खें गी निर्लिप्त रौहना पौदा ऐ।  उन्दा महत्व सांझा ऐ।  जे इक इकाई दूए थमां मता महत्व पाना चाह तां मनै च खुट्ट औंदा ऐ।  ए गाहे-बगाहे निकलदा रवै तां गै सज्हाली निभदी ऐ।  इस्सै करी नैह कप्पने दी रीत ऐ।  इस्सै करी उन्दा कद्द पोटें कशा बदन नईं दिन्दे।  सच-झूठ, न्हेरा-सवेरा, सुख-दुख, नैह-पोदे ए सब जीवन दे पर्यायवाची न।  पर पूरे जीवन दे नईं, ओदे किज अंशे दे।  क्हानी इनें अंशें दा गै प्रत्यक्षीकरण ऐ।  इस करी मेरी हर इक क्हानी गी ‘नैंह ते पोटे’ सिरलेख दित्ता जाई सकदा ऐ।  हर क्हानी च, हर स्थिति दे दो पक्ख नैंहें ते पोदें आला लेखा मजूद न।  समाधान देने, उत्कर्श जां जादुई करिश्मे दस्सने, उपदेश देने जां प्रचार करने दा में कुतै कोई जतन नईं कीता। 